Bush o demokraciji na Srednjem istoku (5/7/04) - 2004-07-04
Demokratske vrijednosti poštuju dostojanstvo svakog života i oslobađaju kreativnu energiju koja vodi napretku
U Turskoj, kao i u mnogim drugim zemljama, kazao je predsjednik George Walker Bush, ljudi su otkrili da "ako im je pravda cilj, onda je demokracija sredstvo za postizanje tog cilja." Obraćajući se studentima na sveučilištu Galatasary u Istanbulu nakon summita NATO saveza, predsjednik Bush je kazao: "Turska je snažna, svjetovna demokracija, pretežito muslimanska zemlja i bliski saveznih slobodnih nacija." "Vaša zemlja služi kao model drugima, i kao most Europe prema ostatku svijeta. Vaš uspjeh od ključne je važnosti za budućnost napretka i mira u Europi i na širem Srednjem istoku – a Turska može računati na podršku i prijateljstvo Sjedinjenih Država," rekao je predsjednik. No, na nekim mjestima, pogotovo na Srednjem istoku, ljudi su skeptični prema demokraciji. Predsjednik Bush je kazao da se ta skepsa često temelji na nerazumijevanju odnosa između demokracije i etičkih vrijednosti zasnovanih na vjeri. "Nema ništa nespojivo između demokratskih vrijednosti i visokih standarda pristojnosti. ...Demokratske vrijednosti ne traže od građana da napuste svoju vjeru. Niti jedna demokracija ne može dozvoliti vjernicima da nametnu svoju viziju savršenstva drugima, jer to dovodi do okrutnosti i arogancije, koje su strane svakoj vjeri. Svi stanovnici neke demokratske zemlje imaju pravo na svoja vjerska uvjerenja. No, sve demokracije su snažnije kada vjernici iskazuju, ali i uče druge etičkom ponašanju – predanosti obitelji, poštivanju zakona i suosjećanju za slabe," kazao je. "S obzirom da izabrane vlade odražavaju svoj narod, svaka demokratska zemlja ima svoju vlastitu strukturu, tradicije i stavove," rekao je predsjednik Bush, dodajući: "Međutim, određene obveze slobodne vlade ne mijenjaju se od zemlje do zemlje." "Obećanje demokracije ispunjava se kroz slobodu govora, vladavinu zakona, ograničavanje moći države, ekonomsku slobodu, poštivanje žena i vjersku toleranciju," rekao je. "To su vrijednosti," kazao je predsjednik Bush, "koje poštuju dostojanstvo svakog života i oslobađaju kreativnu energiju koja vodi napretku."